Mikkel Bjørn (DF), 2023-05-11:
Tak for det.
Dagens beslutningsforslag er rigtignok lidt atypisk, fordi vi i dag taler om mådehold og ansvarlighed i stedet for at tale om, hvordan vi kan bruge penge.
Det er naturligvis sjovere at bruge penge; det ved vi alle sammen.
Men vi har også et ansvar for at finde de penge, så vi har råd til vores kernevelfærd, til vores børn og unge og til vores ældre, ja, til helt almindelige danskere.
Vi foreslår at styrke civilsamfundet og øge åbenheden i de midler, der bliver tildelt af det offentlige.
Jeg tror, at jeg rolig kan sige, at vi alle her i Folketinget har prøvet at modtage en mail fra en forening, en organisation eller lignende, som ønsker at komme på finansloven, og som ønsker at blive skrevet på den 4.000 sider lange lov, som afgør, hvem der har ret til vores skattekroner.
Det er da også ganske forståeligt, at der er organisationer, der gerne vil have penge – penge kan da fjerne nogle piner og gøre nogle ting lettere.
Formålet med det her beslutningsforslag er at spørge, om vi ikke skulle sætte det hele lidt mere i system, og om vi ikke skulle gøre det hele lidt mere gennemsigtigt og overskueligt.
Jo mere man sætter sig ned og kigger på, hvem og hvor mange der modtager penge, jo mere bekymret bliver man.
Organisationerne og foreningerne kalder sig ngo'er, altså ikkestatslige organisationer, men hvordan kan man være en non-governmental organization, altså være uafhængig, når man modtager sine midler eller store dele af sine midler fra netop det offentlige?
Det er naturligvis nemt at svare på: Det kan man ikke.
For der er jo snart ikke længere nogen forskel på stat og civilsamfund.
Totalstaten udvides og fortrænger civilsamfundet.
Totalstaten ophæver og truer de såkaldt uafhængige organisationers integritet.
Det kan organisationerne vel at mærke ikke selv være tjent med.
I min optik, i Dansk Folkepartis optik er det vigtigt at bevare distinktionen mellem stat og civilsamfund for at sikre en sund demokratisk udvikling i vores samfund.
Det er rigtigt, at civilsamfundsorganisationer spiller en vigtig rolle i at give borgerne en stemme og bidrage til samfundsdebatten, men når disse organisationer modtager støtte fra det offentlige, skabes der et afhængighedsforhold, som kan true deres uafhængighed og politiske integritet.
Det er selvindlysende.
Det vil sikkert overraske nogle medlemmer af Folketinget og især nogle af de borgere, der måtte være tilhørere til dagens møde, når jeg nu spørger, hvor mange organisationer der er på støtten.
I dag modtager over 300 organisationer og foreninger penge på finansloven, og hvordan er den situation opstået?
Jo, den er opstået, ved at en organisation, typisk ofte ledet af en ekspolitiker herindefra – ingen nævnt, ingen glemt – ringer til sine ekskolleger her i Folketinget og siger: Jamen det er bare 2 mio. kr.
Det er bare 5 mio kr.; det er jo ingenting, mon ikke det kan lade sig gøre?
Den kultur er svær at gøre op med, men det skal ikke forhindre os i at prøve at tage et opgør med den kultur.
Det er en privilegeret kultur.
Af og til ser man endda, at ekspolitikere eller sågar aktive organisationsfolk i politiske partier også har en dobbeltrolle i en eller anden organisation på finansloven.
Jeg synes faktisk, det er uhæderligt.
Vi foreslår derfor i dag nogle små, men effektive forslag, der vil skabe en større åbenhed og ærlighed om hele det her fænomen med at komme på finansloven.
Vi vil først og fremmest indføre en pulje med et loft.
Formålet er naturligvis at sige til både partierne og til borgerne, at der altså ikke er uendelige midler i Finansministeriet i skatteydernes lommer og sige, at vi ønsker mådehold og ansvarlighed i disse timer, hvor danskerne er spændt hårdt for.
Dernæst ønsker vi, at det tydeligt fremgår, hvilke partier der ønsker at støtte hvilke organisationer.
Det kan vi gøre ved at lade partierne fordele bevillingerne i puljen til organisationerne efter deres mandattal.
For det er på tide, at vi stiller krav om større åbenhed og ansvarlighed i forhold til de offentlige midler, der går til ngo'er og civilsamfundsorganisationer.
Vi ønsker derfor også en klar og letlæselig liste over, hvilke organisationer der modtager penge både direkte og gennem tilskud og støtteordninger i andre ministerier, for vi skal arbejde for at styrke civilsamfundet og sikre, at ngo'er kan opretholde deres uafhængighed og integritet.
Så derfor håber jeg – eller havde jeg håbet – at vi sammen kunne arbejde for et mere åbent, demokratisk og ansvarligt samfund, hvor skatteydernes penge bruges med omtanke og respekt for de borgere, der finansierer vores fælles velfærd.
Tak for ordet.